# Bryan Goss

Bryan Winston Goss, més conegut com a Bryan Goss (Yetminster, 11 de setembre de 1940 - 5 de gener de 2021), fou un pilot de motocròs anglès que va assolir diversos èxits durant la dècada del 1960, entre ells sengles victòries a les dues mànegues del Trofeu de les Nacions de 1966, celebrat a Brands Hatch, superant-hi pilots de la talla de Joël Robert, Torsten Hallman i el seu company d'equip Dave Bickers. També va guanyar el Campionat Britànic de 500cc el 1970 i el Grandstand Trophy aquell any mateix.

## Resum biogràfic

Conegut popularment com a Badger Goss o, simplement, Badger (teixó en anglès), Bryan Goss va començar a practicar de petit amb la bicicleta pels camps de conreu propers a casa seva, fins que el 1957, a 16 anys, va debutar en competició en curses de grasstrack amb una LCS de 197 cc. El 1958, es va trencar una cama en una cursa a Exeter i va haver d'estar-se un any sense córrer. Un cop recuperat, va tornar a competir amb una Greeves Hawkstone, també de 197 cc, proporcionada pel distribuïdor de la fàbrica al West Country (Sud-oest d'Anglaterra), Triss Sharp. Els seus bons resultats li varen permetre d'aconseguir una Cotton de fàbrica per al 1960.
Goss va córrer durant tres anys amb Cotton, mentre feia de camioner i treballava en un negoci de pinsos durant la setmana. També va treballar breument a la fàbrica Cotton de Gloucester, fins que en guanyar una cursa amb una Dot, marca rival, va perdre aquesta feina. Després, Goss va tornar a córrer amb Cotton fins que va tornar a aconseguir motocicletes oficials Greeves per a les temporades de 1963 i 1964.
El 1964, mentre vivia a Yetminster (Dorset), Goss va inaugurar un establiment comercial on venia motocicletes de motocròs i accessoris a Yeovil, la ciutat important més propera, just a l'altra banda del límit del comtat de Somerset.
Durant el 1965, Goss va córrer per a Cotton i va pilotar també una Husqvarna privada que li havia comprat a Jeff Smith, fins que el 1966 va signar per Greeves. La fàbrica es feia càrrec del manteniment i actualització de les motos, mentre que el seu germà Tony s'encarregava del transport i preparació per a les curses.
A començaments de 1970, Bryan Goss va guanyar el prestigiós BBC Grandstand Trophy i a finals de temporada, aconseguí el seu primer i únic campionat britànic. Goss va continuar competint fins que els compromisos comercials li ho van impedir, especialment des que va assumir la importació de les Maico alemanyes per al Regne Unit. A data de 2015, el seu negoci a Yeovil continuava en marxa, amb el seu fill al capdavant. Els seus nets havien començat també a competir en motocròs.

## El malnom 'Badger'

El 1966, Bryan Goss fou entrevistat per la revista Motor Cycle. En ser preguntat, va dir que ningú no coneixia l'origen del malnom 'Badger' que arrossegava des de jove, però s'esperava que fos de per vida, i que tenia un cap de teixó de peluix al taulell de la seva botiga.

## Palmarès al Campionat britànic

Font:
| Any | Motocicleta | 500 cc | 250 cc |
| 1961 | Cotton | - | 9è |
| 1962 | Cotton | - | - |
| 1963 | Greeves | - | 2n |
| 1964 | Greeves | - | - |
| 1965 | Husqvarna | - | 2n |
| 1966 | Husqvarna | - | 3r |
| 1967 | Husqvarna | - | 4t |
| 1968 | Husqvarna | - | - |
| 1969 | Husqvarna | 4t | 3r |
| 1970 | Husqvarna | 1r | - |
| 1971 | ? | - | - |
| 1972 | Maico | 8è | - |

## Referències

* ↑ «Scramble ace ‘Badger’ Goss dies aged 80» (en anglès). theblackmorevale.co.uk, 06-01-2021. [Consulta: 6 gener 2022].
* ↑ «Amend your search for "Bryan W Goss"» (en anglès). genesreunited.co.uk. [Consulta: 28 agost 2015].
* 1 2 «Trophee des Nations. Sweden Supreme again» (en anglès). Motor Cycle, 15-09-1966, pàg. 350-352 [Consulta: 2 setembre 2015]. «[...]Bryan Goss (Husqvarna) who hit peak form and pulled out what must rank as two of his greatest-ever rides against such top-level opposition (català: "[...]Bryan Goss (Husqvarna), qui arribà al seu zenit i va aconseguir allò que cal considerar com a les dues més grans actuacions de la seva carrera contra una oposició del màxim nivell")»
* 1 2 «About us» (en anglès). gossmotox.com. Bryan Goss Ltd. [Consulta: 17 març 2010].
* 1 2 3 4 5 «Cider Man. Meet Bryan Goss» (en anglès). Motor Cycle, 03-03-1966, pàg. 282-284 [Consulta: 28 agost 2015].
* ↑ Berry 2011: p. 210-211
* ↑ Westlake, Andrew. «Vic Eastwood: MX Legend» (en anglès). dirtbikerider.com, 16-12-2019. [Consulta: 10 gener 2020].
* ↑ «Mr Jeffrey Bryan Goss» (en anglès). companycheck.co.uk. [Consulta: 28 agost 2015].
* ↑ «Bryan Goss Limited» (en anglès). companycheck.co.uk. [Consulta: 28 agost 2015].
* ↑ Berry, Ian. «Scrambles and Motocross Winners 1951-1974». A: Out Front! British Motocross Champions 1960-1974 (en anglès). High Wycombe: Panther Publishing, 2011, p. 12-13. ISBN 978-0-9564975-3-6.
* ↑ «Grande Bretagne - Auto Cycle Union» (PDF) (en francès). memotocross.fr, 24-02-2023. [Consulta: 27 febrer 2023].

## Bibliografia

* Berry, Ian. «Bryan Goss: From Grasstrack hopeful to Scrambling Champion». A: Out Front! British Motocross Champions 1960-1974 (en anglès). High Wycombe: Panther Publishing, 2011, p. 195-216. ISBN 978-0-9564975-3-6.
* Westlake, Andy. «Bryan 'Badger' Goss». A: Off-Road Giants!: Heroes of 1960s Motorcycle Sport (en anglès). Veloce Publishing Ltd, 2008, p. 14-19. ISBN 1-84584-190-5.

## Enllaços externs

* Bryan Goss - Lloc web oficial (anglès)
* Imatge de Bryan Goss amb la Greeves durant el BBC Grandstand Trophy de 1966